Tekintve, hogy a buborékot a George Floyd tüntetések idején rendezték, az NBA, az NBPA és a csapatok együttműködtek, hogy felhasználják azt platformként a Black Lives Matter mozgalomnak. Bemelegítések alatt a játékosok "Black Lives Matter" feliratú pólókat viseltek. Ez a mondat az összes pályára is fel volt festve, amelyeken játszottak. A játékosoknak megengedték, hogy mezeik hátulján lecseréljék nevüket olyan szavakra, amelyekkel a Black Lives Matter mozgalmat támogatták. A nemzeti himnuszt előre felvették, csak afroamerikai zenészekkel. Jonathan Isaac (Orlando Magic) volt az első játékos, aki nem térdelt le a himnusz közben és nem viselte a Black Lives Matter pólót bemelegítés idején, vallási okokból. A játékosok tiszteletben tartották döntését, még ha nem is értettek vele egyet. Meyers Leonard, a Miami Heat centere szintén állva maradt a himnusz idején, kezét szívére téve. Indoklása a hadsereg felé kimutatott tisztelet volt. A San Antonio Spurs edzői, Gregg Popovich (aki nyíltan támogatója a Black Lives Matter mozgalomnak) és Becky Hammon szintén úgy döntöttek, hogy állva maradnak a himnusz alatt, személyes okok miatt. Sean Roberts, az oklahomai Képviselőház republikánus képviselője megfenyegette az Oklahoma City Thunder csapatát, hogy megvonja a csapattól az adókedvezményeket, ha térdelnek a himnusz alatt. Ennek ellenére az összes edző és játékos is letérdelt, mind a Thunder, mind az ellenfelük, a Utah Jazz csapatában.